MultiChoice kap terug na beweringsSABC-gebou in Kaapstad Foto: Maroela Media MultiChoice het reageer op bewerings deur die DA dat die maatskappy die SAUK tydens ŉ “geheime” vergadering omgekoop het. Die DA het beweer MultiChoice het in dié vergadering druk op die SAUK geplaas om sy posisie vir ongekodeerde seinverwerkers vir digitale aardgebonde televisie te ondersteun in ruil vir R100 miljoen per jaar vir ŉ 24-uur-nuuskanaal op DStv. Volgens die DA is die inligting vervat in die notule van die vergadering wat in Junie 2013 plaasgevind het. “Ek het die vergadering bygewoon. Dit was beslis nie in die geheim nie en daar is niks onwettigs of onbehoorliks in daardie notule nie,” het Nolo Letele, uitvoerende voorsitter van MultiChoice Suid-Afrika, gesê. Volgens Letele is die vergadering op versoek van die SAUK gehou en was topbestuur en raadslede van albei partye teenwoordig. “Iemand van ons span het gesê ‘ons betaal nie gewoonlik vir nuuskanale nie’ en nou word dit uit konteks gehaal deur te sê MultiChoice het korrupte betalings aan die SAUK gemaak vir hul ondersteuning van ongekodeerde seinverwerkers.” Letele het gesê die uitlatings is bloot “verkopepraatjies” om finansiële verwagtinge te bestuur. “Dit is welbekend dat ons vir talle nuuskanale betaal. Die SAUK wou gehad het MultiChoice moet soveel moontlik betaal en MultiChoice wou so min moontlik betaal.” Volgens Letele word die notule selektief aangehaal en is dit duidelik dat die SAUK nie self oor kodering kon besluit nie aangesien die voorsitter van die vergadering beklemtoon het dis ŉ regeringsbesluit. MultiChoice sê in dié tydperk was daar twee gewilde sieninge oor kodering – en sý siening was welbekend. Volgens Letele het MultiChoice ŉ langtermyn-verhouding met die SAUK wat al van die 1980’s kom. “Die twee partye het oor die jare heen inhoud van en aan mekaar verkoop en sal voortgaan om dit te doen.”